Γνωμοδότηση σχετικά με την « Παγκόσμια Διάσκεψη Κορυφής για την κοινωνική ανάπτυξη »

(95/C 110/12)

Στις 24 Νοεμβρίου 1994, και σύμφωνα με την τρίτη παράγραφο του άρθρου 23 του Εσωτερικού Κανονισμού, η Οικονομική και Κοινωνική Επιτροπή αποφάσισε να καταρτίσει γνωμοδότηση σχετικά με την « Παγκόσμια Διάσκεψη Κορυφής για την κοινωνική ανάπτυξη ».

Το τμήμα εξωτερικών σχέσεων, εμπορικής και αναπτυξιακής πολιτικής στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 9 Φεβρουαρίου 1995 με βάση την εισηγητική έκθεση του κ. Etty.

Κατά την 323η σύνοδο ολομέλειάς της, στις 22 και 23 Φεβρουαρίου 1995 (συνεδρίαση της 22ας Φεβρουαρίου 1995), η Οικονομική και Κοινωνική Επιτροπή υιοθέτησε κατά πλειοψηφία, 20 ψήφους κατά και 7 αποχές την ακόλουθη γνωμοδότηση.

ΓΕΝΙΚΕΣ ΠΑΡΑΤΗΡΗΣΕΙΣ

1. Η ΟΚΕ χαιρετίζει την πρωτοβουλία των Ηνωμένων Εθνών (ΟΗΕ) που αφορά τη διοργάνωση « Παγκόσμιας Διάσκεψης Κορυφής για την Κοινωνική Ανάπτυξη », η οποία θα διεξαχθεί τον επόμενο μήνα στην Κοπεγχάγη, και εκφράζει την ευχή να αποβεί η εν λόγω Διάσκεψη γεγονός ιστορικής σημασίας. Η ΟΚΕ εκτιμά ότι είναι αναγκαίο να εστιάσει ο ΟΗΕ την προσοχή του στα κοινωνικά προβλήματα και, μάλιστα, σε μία περίοδο κατά την οποία ο ΟΗΕ ενέχεται όλο και περισσότερο στη διατήρηση της ειρήνης, δίδοντας με τον τρόπο αυτό νέα σημασία στην άποψη ότι δεν μπορεί να υπάρξει ειρήνη σε έναν κόσμο όπου είναι ανεκτή η κατάφωρη κοινωνική αδικία που αναφέρεται στο καταστατικό της Διεθνούς Οργάνωσης Εργασίας (ΔΟΕ), πριν από 75 χρόνια, άποψη η οποία επαναβεβαιώθηκε πριν από 50 χρόνια στη Διακήρυξη της Φιλαδέλφειας της ΔΟΕ και στο Χάρτη του Οργανισμού Ηνωμένων Έθνών : δεν είναι δυνατό να υπάρξει ειρήνη σε έναν κόσμο στον οποίο γίνεται ανεκτή η κατάφωρη κοινωνική αδικία. Συνεπώς, η Διάσκεψη Κορυφής της Κοπεγχάγης πρέπει να χρησιμεύσει για να εδραιωθεί η αρχή σύμφωνα με την οποία « η παγκόσμια και διαρκής ειρήνη δεν μπορεί να βασίζεται παρά μόνο στην κοινωνική δικαιοσύνη » (Προοίμιο του Καταστατικού της ΔΟΕ, 1919), αρχή που επιβεβαιώθηκε εξάλλου επίσημα στο Χάρτη του ΟΗΕ όπου οι ιδρυτές, « οι λαοί των Ηνωμένων Εθνών » δηλώνουν ότι είναι αποφασισμένοι « ... να προάγουν την κοινωνική πρόοδο και να εξασφαλίσουν ένα υψηλότερο βιοτικό επίπεδο με μεγαλύτερη ελευθερία » και « ... να χρησιμοποιούν τα διεθνή όργανα για την προώθηση της οικονομικής και κοινωνικής προόδου όλων των λαών (Προοίμιο του Χάρτη του ΟΗΕ, 1948) ».

2. Το Σχέδιο Δήλωσης και το Σχέδιο Προγράμματος Δράσης παρέχουν μια σημαντική και επίκαιρη ημερήσια διάταξη για την κοινωνική ανάπτυξη σε όλα τα μέρη του κόσμου. Η ΟΚΕ απευθύνει έκκληση, όχι μόνον προς τα κράτη μέλη της ΕΕ αλλά και προς όλα τα κράτη μέλη του ΟΗΕ, να αναλάβουν τη δέσμευση για συγκεκριμένες και αποτελεσματικές δράσεις, βάσει της εν λόγω ημερήσιας διάταξης, πριν από το έτος 2000 (οπότε και θα γίνει αξιολόγηση των αποτελεσμάτων της « Διάσκεψης Κορυφής για την κοινωνική ανάπτυξη »). Τα εν λόγω κράτη θα πρέπει να καταβάλουν ουσιαστικές προσπάθειες για την πραγματική βελτίωση των συνθηκών διαβίωσης και εργασίας ανά τον κόσμο.

3. Εντούτοις, θα πρέπει να επισημανθεί το γεγονός ότι ένα μεγάλο χάσμα φαίνεται να διαχωρίζει τις εννέα δεσμεύσεις που προτείνονται στο Σχέδιο Δήλωσης από τις υφιστάμενες τάσεις κοινωνικής ανάπτυξης. Επιπλέον, αυτό το χάσμα εξακολουθεί κατά πάσα πιθανότητα να διευρύνεται. Συνεπώς, θα απαιτηθεί πολιτική αποφασιστικότητα προκειμένου να μειωθεί, αν όχι να γεφυρωθεί το χάσμα αυτό.

4. Η επιθυμία της Ευρωπαϊκής Ένωσης να συμμετάσχει ενεργά στην Κοινωνική Διάσκεψη Κορυφής και να επηρεάσει τις αποφάσεις της, η δε σχετική Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο [έγγρ. COM(94) 669 τελικό] εκδόθηκε με μεγάλη καθυστέρηση. Σε γενικές γραμμές, η ΟΚΕ επικροτεί τις προτεινόμενες προτεραιότητες, ορισμένες εκ των οποίων θα εξετασθούν, εν συνεχεία, στις Ειδικές Παρατηρήσεις.

5. Η ΟΚΕ επικροτεί, συγκεκριμένα, τη βασική προσέγγιση της Ευρωπαϊκής Ένωσης, που διευκρινίζεται στην Εισαγωγή της Ανακοίνωσης της Επιτροπής, και η οποία περιλαμβάνει τις απόψεις που έχει εκφράσει η ΟΚΕ στις γνωμοδοτήσεις της : δεν μπορεί να υπάρξει οικονομική και κοινωνική ανάπτυξη στον κόσμο παρά μόνο εάν μπορέσουν να τεθούν υπό έλεγχο οι παγκόσμιες οικονομικές και χρηματοπιστωτικές (συμπεριλαμβανόμενου και του ανταγωνισμού), οι εμπορικές συναλλαγές βάσει πρωταρχικών κοινωνικών στόχων, όπως η δημιουργία θέσεων απασχόλησης, και η προστασία του περιβάλλοντος.

Η ΟΚΕ κρίνει ότι, στο πλαίσιο αυτό, εξακολουθεί να αποτελεί έγκυρο στόχο που πρέπει να επιβεβαιωθεί η διάθεση του 0,7 % του ΑΕΠ για την ανάπτυξη.

6. Η ΟΚΕ προτρέπει την Ευρωπαϊκή Ένωση να υποστηρίξει τα αιτήματα που έχει διατυπώσει η ΔΟΕ, ζητώντας να διαδραματίσει πρωταγωνιστικό ρόλο στο μηχανισμό παρακολούθησης της Κοινωνικής Διάσκεψης. Άλλωστε, οι αρμοδιότητες της ΔΟΕ δεν περιορίζονται μόνο στην απασχόληση, όπως αφήνει να εννοηθεί το Σχέδιο Προγράμματος Δράσης. Στα 75 χρόνια ύπαρξής της, η ΔΟΕ έχει να επιδείξει ένα εντυπωσιακό έργο για την προαγωγή της κοινωνικής προόδου, συμπεριλαμβανομένου και ενός αποτελεσματικού συστήματος συντονισμού της εφαρμογής των κυριότερων μέσων που ανέπτυξε, προκειμένου να επιτελέσει το εν λόγω έργο και να συνδράμει τα κράτη μέλη στην καλύτερη εκπλήρωση των υποχρεώσεών τους.

7. Κατά την προετοιμασία της Διάσκεψης Κορυφής τα κράτη μέλη του ΟΗΕ άφησαν να εννοηθεί ότι επιθυμούν την ενίσχυση του ρόλου του Οικονομικού και Κοινωνικού Συμβουλίου του ΟΗΕ (Ecosoc). Είναι αυτονόητο ότι αυτό πρέπει να γίνει δυνάμει του Άρθρου 62, παράγραφος 2 (προαγωγή του σεβασμού των δικαιωμάτων του ανθρώπου και των θεμελιωδών ελευθεριών) και 3 (συνεργασία με τις ειδικές υπηρεσίες του ΟΗΕ). Για το σκοπό αυτό, η ΟΚΕ φρονεί ότι τα θέματα τα οποία δεν εμπίπτουν σαφώς στις αρμοδιότητες της ΔΟΕ θα μπορούσαν να ανατεθούν συγκεκριμένα σε μία άλλη υπηρεσία (όπως, λόγου χάρη, σε μια ανανεωμένη και αναδιοργανωμένη Επιτροπή για την Κοινωνική Ανάπτυξη). Η συνεργασία μεταξύ του Οικονομικού και Κοινωνικού Συμβουλίου (Ecosoc) και ειδικών υπηρεσιών των Ηνωμένων Εθνών, κυρίως δε της ΔΟΕ, θα πρέπει να ενισχυθεί κατά τρόπο ώστε να διασφαλίζεται εποικοδομητική συνεργασία σε ζητήματα όπως η εφαρμογή, ο συντονισμός του μηχανισμού παρακολούθησης των δράσεων και η αξιολόγηση των συμπερασμάτων της Διάσκεψης Κορυφής. Το Ecosoc θα πρέπει να επιδιώξει στενές επαφές, αφενός, με αντιπροσωπευτικές, αδέσμευτες και ανεξάρτητες ομάδες κοινωνικοοικονομικών συμφερόντων και, αφετέρου, με συναφείς Μη Κυβερνητικούς Οργανισμούς (ΜΚΟ) που μπορούν να πληρούν τα ίδια κριτήρια.

8. Η ΟΚΕ σημειώνει με ανησυχία και απογοήτευση ότι η Κοινωνική Διάσκεψη Κορυφής προσέλκυσε ελάχιστα την προσοχή, κατά τη διεξαγωγή της πολιτικής συζήτησης στα κράτη μέλη και σε άλλα μέρη του κόσμου. Για παράδειγμα, τα μέσα μαζικής ενημέρωσης δεν αναφέρουν σχεδόν τίποτα σχετικό.

9. Η ΟΚΕ προτρέπει τις Κυβερνήσεις των κρατών μελών της ΕΕ και την Ευρωπαϊκή Κοινότητα να συμμετάσχουν στην Κοινωνική Διάσκεψη Κορυφής σε ανώτατο επίπεδο. Συνιστά στις Κυβερνήσεις των κρατών μελών της ΕΕ, αρκετές εκ των οποίων προσέτρεξαν σε ομάδες κοινωνικο-οικονομικών συμφερόντων, καθώς και σε συναφείς αντιπροσωπευτικές οργανώσεις για τις προπαρασκευαστικές δραστηριότητες σε εθνικό επίπεδο, να συμπεριλάβουν εκπροσώπους των εν λόγω οργανώσεων στην αντιπροσωπεία που θα στείλουν στη Διάσκεψη Κορυφής.

Εφόσον η Ευρωπαϊκή Κοινότητα θα αποστείλει αντιπροσωπεία της στην Κοπεγχάγη, η Οικονομική και Κοινωνική Επιτροπή ζητεί η αντιπροσωπεία αυτή να συσταθεί με παρόμοιο τρόπο και εκφράζει την επιθυμία να συμμετάσχει σε αυτή.

ΕΙΔΙΚΕΣ ΠΑΡΑΤΗΡΗΣΕΙΣ

10. Αρχές

10.1. Οι αρχές που παραθέτει η Επιτροπή στην Ανακοίνωσή της και οι οποίες επιθυμεί να ληφθούν υπόψη στα αποτελέσματα της « Διάσκεψης Κορυφής για την Κοινωνική Ανάπτυξη », επικροτούνται. Η ΟΚΕ εκφράζει την ικανοποίησή της ιδιαίτερα όσον αφορά την πρώτη αρχή, σύμφωνα με την οποία ο σεβασμός των δικαιωμάτων του ανθρώπου και της δημοκρατίας - συμπεριλαμβανομένου και του διαλόγου μεταξύ εργοδοτών και εργαζομένων, καθώς και της συμμετοχής της κοινωνίας των πολιτών - συνιστά αναπόσταστο τμήμα της κοινωνικής ανάπτυξης. Είναι πεπεισμένη ότι αυτά είναι πράγματι καθολικά και θεμελιώδη ανθρώπινα δικαιώματα. Η ΟΚΕ ελπίζει ότι η Διάσκεψη Κορυφής θα υιοθετήσει την προαναφερθείσα αρχή με την ακριβή διατύπωση της Επιτροπής και καλεί τα κράτη μέλη που δεν το έχουν πράξει ακόμη να την συμπεριλάβουν τόσο στη νομοθεσία τους όσο και στις εθνικές και διεθνείς πρακτικές τους, προκειμένου να συμβάλουν ενεργά στην προώθηση της κοινωνικής ανάπτυξης σε παγκόσμια κλίμακα.

10.2. Σημαντικό πρακτικό μέσο για την ενίσχυση του διαλόγου μεταξύ εργοδοτών και εργαζομένων, καθώς και για την ενθάρρυνση της συμμετοχής της κοινωνίας των πολιτών στην κοινωνική ανάπτυξη ανά τον κόσμο συνιστά η σύμβαση αριθ. 144 του 1976 της ΔΟΕ για την προώθηση της Εφαρμογής των Διεθνών Προτύπων Εργασίας. Δυστυχώς η Επιτροπή δεν κάνει αναφορά στο εν λόγω μέσο. Η εφαρμογή της Σύμβασης 144 προάγει τη δημοκρατία και την κοινωνική ειρήνη. Η ΟΚΕ φρονεί ότι η Ευρωπαϊκή Ένωση, βάσει της δικής της πρώτης αρχής, θα πρέπει να πρωτοστατήσει σε εκστρατεία για την ευρύτερη κύρωση και την πλήρη εφαρμογή της σύμβασης αυτής από τα κράτη μέλη της ΔΟΕ. Η εκστρατεία αυτή πρέπει να αρχίσει σε διαβουλεύσεις με στόχο την επικύρωσή της από όλα τα κράτη μέλη της ΕΕ.

11. Στόχοι

11.1. Η ΟΚΕ επισημαίνει και υποστηρίζει δραστηριότητες της Ευρωπαϊκής Ένωσης οι οποίες αποσκοπούν, μέσω πολυμερών δράσεων, στην ενίσχυση της κοινωνικής ανάπτυξης μέσω του διεθνούς εμπορίου. Συμφωνεί ότι οι σχετικές διαπραγματεύσεις θα πρέπει να συνεχισθούν στο πλαίσιο του Παγκόσμιου Οργανισμού Εμπορίου (ΠΟΕ) και εκφράζει την ικανοποίησή της όσον αφορά τη γενική προσέγγιση του θέματος από την ΕΕ. Η ΕΕ οφείλει να καταβάλει σημαντικές προσπάθειες προκειμένου τούτο να καταστεί ζήτημα προτεραιότητας για τον ΠΟΕ. Η ΟΚΕ εκτιμά ότι θα πρέπει να δοθεί προτεραιότητα στην προτροπή των διαφόρων χωρών να κυρώσουν τις βασικές συμβάσεις της ΔΟΕ που αφορούν την ελευθερία του συνέρχεσθαι και την προστασία του δικαιώματος του συνεταιρίζεσθαι (1948) (για τους εργαζομένους και τους εργοδότες), το δικαίωμα οργάνωσης των συλλογικών διαπραγματεύσεων (1949) και την κατάργηση της αναγκαστικής εργασίας (1957). Όλα τα κράτη μέλη έχουν ήδη κυρώσει τις συμβάσεις για την ελευθερία του συνεταιρίζεσθαι και διεξαγωγής συλλογικών διαπραγματεύσεων και τις υπόλοιπες συμβάσεις για τα δικαιώματα του ανθρώπου που έχουν επίσης κυρωθεί από τη συντριπτική πλειονότητα των κρατών μελών της ΔΟΕ, συμπεριλαμβανομένου και σημαντικού αριθμού αναπτυσσόμενων χωρών.

11.2. Η ΟΚΕ εκφράζει τη λύπη της για το γεγονός ότι, σε αυτό το πλαίσιο, η Επιτροπή δεν κάνει μνεία στη σύμβαση της ΔΟΕ κατά των διακρίσεων στην εργασία και την απασχόληση (1958), η οποία διέπεται ακριβώς από το ίδιο πνεύμα, έχει την ίδια κεφαλαιώδη σημασία με τις προαναφερθείσες συμβάσεις και έχει κυρωθεί από εξίσου μεγάλο αριθμό κρατών. Mάλλον πρόκειται για ακούσια παράλειψη. Κατά τη συνεδρίαση της Τρίτης Προπαρασκευαστικής Επιτροπής της Διάσκεψης για την κοινωνική ανάπτυξη που πραγματοποιήθηκε τον περασμένο μήνα στην Νέα Υόρκη, η ΕΕ έδειξε τη σημασία που αποδίδει στις αρχές της σύμβασης αυτής. Συνεπώς, η ΟΚΕ συνιστά θερμά στην Ευρωπαϊκή Ένωση να διορθώσει την παράλειψη αυτή και να συμπεριλάβει την προαναφερθείσα σύμβαση κατά των διακρίσεων στην προτεινόμενη εκστρατεία. Λογικά, αυτή θα αποτελούσε φορέα ορισμένων απόψεων και προθέσεων της Ευρωπαϊκής Ένωσης που αφορούν την εξάλειψη της φτώχειας και του κοινωνικού αποκλεισμού και παρατίθενται π.χ. στη 2η παράγραφο των Συμπερασμάτων του εγγράφου της Επιτροπής (ισότητα μεταξύ ανδρών και γυναικών).

11.3. Η Επιτροπή αποδίδει μεγάλη σημασία στην βελτίωση της θέσης της γυναίκας με την πρόσβασή της σε έσοδα και εκπαίδευση. Η εκπάιδευση, ιδίως γυναικών και κοριτσιών, αποτελεί βασικό παράγοντα για την καταπολέμηση της φτώχειας και του υπερπληθυσμού. Όταν οι γυναίκες έχουν εκπαίδευση, η θνησιμότητα των βρεφών και η γεννησιμότητα μειώνονται.

11.4. Το κύριο περιεχόμενο των συμβάσεων που προαναφέρονται στα σημεία 11.1 και 11.2 αποτελούν τη βάση της « κοινωνικής ρήτρας » που έχει ήδη προτείνει η ΟΚΕ σε διάφορες γνωμοδοτήσεις, μια προσέγγιση που δεν έχει προφανώς καμία σχέση με τον προστατευτισμό. Αντίθετα, μία γενική εφαρμογή των αρχών αυτών θα προκαλούσε αύξηση των συναλλαγών και θα κατοχύρωνε στους μεν εργαζομένους τα θεμελιώδη δικαιώματα που είναι ίσα για όλους, στους δε καταναλωτές το ότι τα προϊόντα που αγοράζουν δεν είναι προϊόν εργασίας υπό απάνθρωπες συνθήκες. Στο πλαίσιο αυτό, η ΟΚΕ εφιστά επίσης την προσοχή στις τρέχουσες αναλυτικές εργασίες του ΟΟΣΑ για το θέμα αυτό, το αποτέλεσμα των οποίων ενδέχεται να παράσχει πολύτιμα επιχειρήματα για περαιτέρω διαπραγματεύσεις.

11.5. Ένας αποτελεσματικός τρόπος παρακίνησης των Κυβερνήσεων να συμμορφωθούν και να κυρώσουν τις σημαντικές συμβάσεις της ΔΟΕ, είναι να δοθεί προτεραιότητα, κατά τη χορήγηση βοήθειας και εμπορικών προτιμήσεων, σε χώρες οι οποίες εφαρμόζουν συγκεκριμένες και αποτελεσματικές στρατηγικές κοινωνικής ανάπτυξης. Τούτο θα μπορούσε να αποτελέσει σημαντικότατη συμβολή της Ευρωπαϊκής Ένωσης στην αύξηση των πόρων που διατίθενται για την κοινωνική ανάπτυξη, η οποία είναι απαραίτητη ακόμη και σε περίπτωση που η Διάσκεψη Κορυφής επιτύχει την αποτελεσματικότερη χρήση των υφιστάμενων πόρων. Στο πλαίσιο αυτό, η ΟΚΕ επιδοκιμάζει τον κανονισμό του Συμβουλίου (ΕΟΚ) αριθ. 3281/94 της 19ης Δεκεμβρίου 1994 περί εφαρμογής ενός τετραετούς προγράμματος Γενικευμένων Δασμολογικών Προτιμήσεων (1995-1998) όσον αφορά ορισμένα βιομηχανικά προϊόντα απο αναπτυσσόμενες χώρες.

11.6. Οι προτάσεις της Επιτροπής μπορεί να συμβάλουν στη δημιουργία πιό ανθρώπινων συνθηκών διαβίωσης και εργασίας για τα παιδιά των εργαζομένων, ενώ η παιδική εργασία μπορεί σταδιακά να καταργηθεί με τη θέσπιση γενικών μέτρων βελτίωσης της « ευημερίας » (συνθήκες εργασίας, δυνατότητες εκπαίδευσης κ.λ.π.).

11.7. Η κύρωση και η συμμόρφωση προς τις συμβάσεις της ΔΟΕ, ακριβώς όπως και η αποτελεσματική ανάπτυξη κοινωνικών πολιτικών, αποτελούν συνάρτηση σωστής διακυβέρνησης. Η εμπορική πολιτική και η πολιτική ενισχύσεων που προτείνονται στο προηγούμενο σημείο θα διασφαλίσουν την απολεσματικότερη χρήση των υφιστάμενων πόρων. Τόσο οι αναπτυγμένες όσο και οι αναπτυσσόμενες χώρες θα πρέπει να θεσπίσουν, εκ παραλλήλου, μέτρα για τη μείωση της διαφθοράς κατά τις επιχειρηματικές συναλλαγές Βορρά/Νότου. Οι πρακτικές αυτές τροχοπεδούν σοβαρότατα την οικονομική και κοινωνική πρόοδο.

11.8. Εάν η Ευρωπαϊκή Ένωση επιθυμεί πραγματικά να συμπεριλάβει την κοινωνική ανάπτυξη στις πολιτικές του ΔΝΤ, της Παγκόσμιας Τράπεζας και τραπεζών περιφερειακής ανάπτυξης, θα πρέπει να χρησιμοποιήσει ενεργά την επιρροή της σε αυτούς τους οργανισμούς, προκειμένου να τους πείσει να συνεργαστούν με τη ΔΟΕ στενότερα από ό,τι στο παρελθόν, ιδιαίτερα όσον αφορά ενέργειες διαρθρωτικής προσαρμογής. Η ΕΕ πρέπει να λάβει δεόντως υπόψη την επίδραση των προγραμμάτων διαρθρωτικών προσαρμογών για τους φτωχούς, π.χ. στις αλλαγές στους τομείς της υγιεινής, της εκπαίδευσης και της γεωργικής πολιτικής.

11.9. Η ΟΚΕ επαναλαμβάνει την άποψη - την οποία έχει ήδη εκφράσει σε προγενέστερες γνωμοδοτήσεις της - ότι είναι πλέον καιρός να δημιουργηθούν οι κατάλληλες προϋποθέσεις και τα μέσα για την τόνωση της οικονομικής ανάπτυξης και του εμπορίου, σε παγκόσμια κλίμακα, καθώς και για την κατανομή του πλούτου και των ευκαιριών, στο πλαίσιο μιας αναπτυξιακής προσπάθειας η οποία θα συμβαδίζει με την κοινωνική πρόοδο και την προστασία του περιβάλλοντος. Για το σκοπό αυτό, απαιτείται να δεσμευθεί η ΕΕ για την ενίσχυση της συνοχής των πολιτικών της που αφορούν τις εξωτερικές σχέσεις, την ασφάλεια, το εμπόριο, τη γεωργία και την ανάπτυξη. Η ΟΚΕ καλεί την ΕΕ να αναλάβει την εν λόγω δέσμευση κατά την Παγκόσμια Διάσκεψη της Κοπεγχάγης για την κοινωνική ανάπτυξη, δεδομένου ότι η διεξαγωγή της εν λόγω Διάσκεψης Κορυφής συμπίπτει με την ίδρυση του ΠΟΕ.

12. Τα μέσα : πόροι και μηχανισμοί παρακολούθησης

Η ΟΚΕ επιθυμεί να επισημάνει τη σημασία της πρόθεσης της Επιτροπής να βοηθήσει τις αναπτυσσόμενες χώρες (και ιδιαίτερα τις ενδεέστερες εξ`αυτών) λαμβάνοντας μέτρα για την προώθηση της βαθμιαίας ενσωμάτωσης του άτυπου στον επίσημο τομέα της οικονομίας. Η ΟΚΕ υπογραμμίζει σχετικά το σημαντικό ρόλο που μπορούν να διαδραματίσουν οι ΜΚΟ καθώς και οι γεωργικές οργανώσεις, οι συνεταιρισμοί και οι οργανώσεις γυναικών, εκ παραλλήλου με τις ενώσεις των εργοδοτών και τα σωματεία των εργαζομένων.

13. Συμπεράσματα

13.1. Η ΟΚΕ εκφράζει την ικανοποίησή της για την αποφασιστικότητα της Ευρωπαϊκής Ένωσης, όπως αυτή εκφράζεται στα Συμπεράσματά της, να διευρύνει τη συμβολή της στις πολυμερείς διαπραγματεύσεις για τα πρότυπα και τις συμβάσεις. Αυτό πρέπει να γίνει με σαφή καταμερισμό ρόλων και αρμοδιοτήτων. Η ΟΚΕ παραπέμπει σχετικά στη γνωμοδότηση πρωτοβουλίας για τις « Σχέσεις μεταξύ της ΕΕ και της Διεθνούς Οργάνωσης Εργασίας (ΔΟΕ) » που υιοθετήθηκε τον περασμένο μήνα.

13.2. Εν κατακλείδι, η ΟΚΕ συνιστά θερμά στην Ευρωπαϊκή Ένωση με τη συμμετοχή εργαζομένων, εργοδοτών και άλλων σχετικών κοινωνικοοικονομικών ομάδων συμφερόντων να συμβάλει, κατά τρόπο σαφώς καθορισμένο, στο μηχανισμό παρακολούθησης της Κοινωνικής Διάσκεψης Κορυφής, επιλέγοντας, για συντονισμένες δράσεις σε επίπεδο ΕΕ, περιορισμένο αριθμό πρωτοβουλιών στους τομείς της δημιουργίας θέσεων απασχόλησης, της καταπολέμησης της φτώχειας και της κοινωνικής επανένταξης. Η εφαρμογή των αποφάσεων της Διάσκεψης Κορυφής θα είναι υπόθεση των εθνικών Κυβερνήσεων. Εντούτοις, η Διάσκεψη Κορυφής θα έπρεπε να υπογραμμίσει - και είναι όντως πολύ πιθανό να το κάνει - τη σημασία της συνεργασίας σε επίπεδο περιφερειών, κατά τη διαδικασία εφαρμογής των εν λόγω αποφάσεων. Ιδιαίτερη σημασία για την επιτυχία της Κοινωνικής Διάσκεψης Κορυφής έχει η προσπάθεια εκ μιας μείζονος ομάδας χωρών, όπως τα κράτη μέλη της Ενωμένης Ευρώπης, να δώσουν το παράδειγμα για τη συνεργασία στην επικράτειά τους. Η Επιτροπή καλείται να καταρτίσει πρόταση που να στηρίζεται στις υφιστάμενες πολιτικές της Ευρωπαϊκής Ένωσης για την απασχόληση, τη φτώχεια και τον κοινωνικό αποκλεισμό.

Βρυξέλλες, 22 Φεβρουαρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Κατά τις συζητήσεις της συνεδρίασης, οι ακόλουθες τροπολογίες, που συγκέντρωσαν περισσότερους από το ένα τέταρτο των ψήφων, απορρίφθηκαν.

Σημείο 11.4

Η πρώτη φράση του σημείου 11.4 να αντικατασταθεί από τα εξής :

« Το κύριο περιεχόμενο των συμβάσεων που προαναφέρονται στα σημεία 11.1 και 11.2 εξετάζεται σε σχέση με την αποκαλούμενη "κοινωνική ρήτρα" η οποία, ωστόσο, δεν πρέπει να ενισχύσει τον προστατευτισμό. Αντίθετα, μία γενική εφαρμογή ... »

Αποτέλεσμα της ψηφοφορίας

Ψήφοι υπέρ : 26, ψήφοι κατά : 64, αποχές : 8.

Σημείο 5

Η τελευταία φράση (μετά τις δύο τελείες) να αντικατασταθεί από τα εξής :

« Δεν μπορεί να υπάρξει οικονομική και κοινωνική ανάπτυξη στον κόσμο παρά μόνο με μια στρατηγική διαρκούς οικονομικής ανάπτυξης που να ευνοεί τη δημιουργία θέσεων απασχόλησης. »

Αποτέλεσμα της ψηφοφορίας

Ψήφοι υπέρ : 38, ψήφοι κατά : 64, αποχές : 13.